Азэмэт Алан Урысейм и еджакIуэ нэхъыфIхэм хабжэ
Налшык къалэ дэт 14-нэ гимназием и еджакIуэ Азэмэт Алан «Большая перемена» урысейпсо зэпеуэм щытекIуащ.
Зэхьэзэхуэм 5 - 7-нэ классхэм щIэсу хэта ныбжьыщIэ мелуаным щыщу финалым кIуар сабий 660-рэщ. Къэбэрдей-Балъкъэрым къыбгъэдэкIыу финалым хэхуат зы щIалэрэ зы пщащэрэ – Азэмэт Аланрэ Кумыщ Софиерэ.
6-нэ классым фокIадэм кIуэну Алан текIуэныгъэр къыхуагъэфэщащ икIи саугъэт папщIэу Урысейм зыщиплъыхьыну путевкэ къратащ. Иджы ар Москва-Владивосток мафIэгу хэхам ису ежьэнущ ди къэралым и еджакIуэ нэхъыфI дыдэхэм я гъусэу.
«Большая перемена» урысейпсо зэпеуэм и финалым 5 - 7-нэ классым щIэсу щытекIуахэр зыгъэхьэзыра егъэджакIуэхэм сом мини 100 зырыз иратынущ. Нэхъыжь классхэм щIэсхэмрэ IэщIагъэ щрагъэгъуэт курыт еджапIэм щеджэхэмрэ ядэлэжьахэм сом мини 150-рэ дэтхэнэми иратынущ,
Мы зэхьэзэхуэм ипкъ иткIэ, текIуахэр щагъэхьэзыра еджапIэ нэхъыфIу 30-мрэ IэщIагъэ щрат курыт еджапIэу 20-мрэ сом мелуан тIурытI иратынущ зыхуей-зыхуэфI къащэхуфын папщIэ.
НэщIэпыджэ Замирэ.
